Þingræður haldnar á Alþingi Íslendinga



Svo hljóðandi bréf hefur borist: „Reykjavík, 2. sept. 1974. Gylfi Þ. Gíslason, 9. þm. Reykv., hefur ritað mér á þessa leið: „Þar eð ég þarf að sitja fund í menningarmálanefnd Norðurlandaráðs í Finnlandi n.k. miðvikudag og síðan sem form. nefndarinnar að sækja ráðstefnu Norðurlandaráðs um samræmingu skólakerfis á Norðurlöndum, get ég ekki sótt þingfundi í þessari viku. Þar eð fyrsti varamaður minn, Björn Jónsson, er erlendis, óska ég þess hér með, að annar varamaður minn, Eyjólfur Sigurðsson, taki sæti mitt í fjarveru minni.“ Þetta er yður, herra forseti, hér með tilkynnt með ósk um, að þér látið fram fara í Sþ. rannsókn á kjörbréfi varamanns. Gils Guðmundsson, forseti Nd. Til forseta sameinaðs Alþingis.“ Fyrir liggur kjörbréf Eyjólfs Sigurðssonar, og verður gert fundarhlé, meðan kjörbréfanefnd athugar kjörbréfið.

Frsm. (Matthías Á. Mathiesen, fjmrh.): Herra forseti. Kjörbréfan. hefur haft til meðferðar kjörbréf Eyjólfs Sigurðssonar, 2. varaþm. Alþfl. í Reykjavíkurkjördæmi, en eins og fram kom, hefur hv. 9. þm. Reykv., Gylfi Þ. Gíslason, óskað fjarvistar vegna dvalar sinnar erlendis. Kjörbréfanefnd staðreyndi, að 1. varaþm. Alþfl. í Reykjavík er ekki á landinu, og mælir nefndin með því, að kosning Eyjólfs Sigurðssonar, Leirubakka 8, Reykjavík, verði tekin gild og kjörbréf hans samþykkt.



Þingmaðurinn hefur ekki áður átt sæti á Alþ. og undirritar drengskaparheit. 



Herra forseti. Í þessari till. á þskj. 17 er lagt til af hv. 12. þm. Reykv., að Alþingi álykti „að fela ríkisstj. að hefja nú þegar samninga við yfirstjórn Bandaríkjamanna á Keflavíkurflugvelli um að fresta um óákveðinn tíma takmörkunum á styrkleika“ o.s.frv., eins og þar segir, sem sagt lagt til, að haldið skuli áfram þeim sjónvarpsútsendingum, sem þar hafa tíðkast um langa hríð og allt of langa hríð. Ég vil í þessu sambandi minna á, að í lögum nr. 19 frá 5. apríl 1971, 2. gr., segir svo, með leyfi hæstv. forseta: „Ríkisútvarpið hefur einkarétt á útvarpi, þ.e. útsendingu til viðtöku almennings á tali, tónum, myndum eða öðru efni, hvort sem er þráðlaust, með þræði eða á annan hátt“ Samkvæmt þessum lögum hefur Ríkisútvarpið einkarétt til slíkrar starfsemi á Íslandi eins og hér er verið að leggja til að fela ríkisstj. að athuga, hvort ekki megi fara þess á leit við Bandaríkjastjórn, að hún haldi nú áfram þessum ósóma. Sem sagt, hér er lagt til, að ríkisstj. sé falið að kanna og leita fyrir sér um að brjóta íslensk lög. Ríkisstj. hefur samkv. þessum lögum, sem ég hef nú vitnað í, alls enga heimild til neinna undantekninga. Það eru engin ákvæði um það, að ríkisstj. sé heimilt að veita neinar tilslakanir frá því, sem kveðið er á í lögunum. Þess vegna er það, að mér er skapi næst að leggja til og fara fram á það við hæstv. forseta, að hann úrskurði þessa till. óþinglega og óumræðuhæfa og vísi henni frá með forsetaúrskurði. Á hinn bóginn er ég svo sem alveg reiðubúinn til að ræða þessa dæmalausu þáltill., sem hér um getur.



Herra forseti. Ég var ekki undir það búinn, að umr. um þessa till. færu fram í dag, enda hafði forseti svarað fyrirspurnum mínum á þá leið, að í dag yrðu ekki neinar umr. um þetta mál. Úr því að umr. eru nú hafnar undir þessum dagskrárlið, hvernig ræða skuli málið, vil ég taka það strax og skýrt fram, að einkaréttur Ríkisútvarpsins í þessu tilfelli getur vel verið lagalega réttur. En mér hefur verið tjáð, að áður en íslenska Ríkisútvarpið hóf sjónvarp og til þess að hjálpa göngu þess og stofnun, hafði íslenska ríkið tekið sérstakan skatt af öllum þeim sjónvarpstækjum, sem flutt voru til landsins, og þar með beint eða óbeint leyft sjónvarpssendingar frá Keflavíkurflugvelli. Ég mótmæli því, að hér sé um þess háttar till. að ræða, að hún sé ekki þessi virði að ræða hana, og hefði gaman af því, að fram færi allsherjaratkvgr. meðal landsmanna um það, hvort ætti að leyfa Keflavíkursjónvarpið, hvort ætti að leyfa valfrelsi manna á sínu m heimilum, en ekki láta skammta sér, hvað maður má horfa á og hvað maður má heyra. Ég ætla ekki að hafa um þetta fleiri orð að þessu sinni, en ég mótmæli því, að íslensku þjóðinni sé skammtað eitt eða annað á sínum heimilum.



Forseti sér ekki ástæðu til annars en að till. þessi fái þinglega meðferð, og lagt er til, að ein umr. verði viðhöfð um málið. Ef enginn hreyfir andmælum frekar, skoða ég það samþykkt.